Broj: 711-I-1121-M-69/20-02-19

Zagreb, 3. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Mihaela Zmajlovića, zastupnika u Hrvatskom saboru do 22. srpnja 2020.g., za davanjem mišljenja Povjerenstva,** na 93. sjednici, održanoj dana 3. kolovoza 2020.g. daje sljedeće

**MIŠLJENJE**

**Dužnosnik Mihael Zmajlović, zastupnik u Hrvatskom saboru do 22. srpnja 2020.g., ne može prije proteka dvanaest mjeseci od prestanka mandata saborskog zastupnika, istovremeno primati plaću ili naknadu plaće za obnašanje dužnosti saborskog zastupnika i primati naknadu za obnašanje dužnosti člana skupštine Zagrebačke županije jer bi ista bila protivna članku 7. podstavku d) ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Mihael Zmajlović, zastupnik u Hrvatskom saboru od 14. listopada 2016.g. do 22. srpnja 2020.g. U knjigama ulazne pošte zahtjev je zaprimljen 28. srpnja 2020. pod poslovnim brojem 711-U-2590-M-69/20-01-4, povodom kojeg se vodi predmet broj M-69/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Stoga je i dužnosnik Mihael Zmajlović povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi da je dana 22. srpnja 2020.g. prestala njegova dužnost zastupnika u Hrvatskom saboru, no da obnaša dužnost člana predstavničkog tijela, konkretno člana skupštine Zagrebačke županije. Nadalje, dužnosnik navodi kako koristi naknadu plaće nakon prestanka mandata u Hrvatskom saboru u skladu s člankom 5. Zakona o pravima i dužnostima zastupnika u Hrvatskom saboru te da stoga moli mišljenje smije li primati naknadu i s osnove obnašanja dužnosti člana skupštine Zagrebačke županije, a budući da sada obnaša samo jednu javnu dužnost i stoga ne postupa suprotno članku 12. ZSSI-a.

Uvidom u registar dužnosnika utvrđeno je da je Mihael Zmajlović obnašao dužnost zastupnika u Hrvatskom saboru do 22. srpnja 2020.g.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Stoga, unatoč činjenici da je dužnosniku mandat zastupnika u Hrvatskom saboru prestao dana 22. srpnja 2020.g. te da dužnosnik trenutačno obnaša samo jednu javnu dužnost isti je temeljem članka 20. stavka 3. ZSSI-a vezan zabranom primanja dodatne naknade koja proizlazi iz članka 7. podstavka d) ZSSI-a.

Stoga u konkretnom slučaju, dužnosnik ne može, prije proteka dvanaest mjeseci od dana prestanka dužnosti za koju i dalje prima naknadu sukladno članku 5. Zakona o pravima i dužnostima zastupnika u Hrvatskom saboru („Narodne novine“, broj NN 55/00, 107/01, 86/09, 86/09, 91/10, 49/11, 12/12, 102/14, 44/17), istovremeno primiti i naknadu za obnašanje dužnosti člana predstavničkog tijela jedinice regionalne samouprave budući da bi time postupio protivno članku 7. podstavku d.) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Mihael Zmajlović, elektronička dostava
2. Objava na internetskoj stranici Povjerenstva
3. Pismohrana